sennehtæpper
Sennehtæpper, (efter byen Senneh eller Senna, nuv. Sanandaj), knyttede og fladvævede tæpper fra Sanandaj i NV-Iran. De fint knyttede tæpper med bl.a. boteh- og heratimønstre har en karakteristisk kornet bagsidestruktur. Særlig kendt er kelimtæpperne med detaljerede geometriske mønstre. Byen har også givet navn til den asymmetriske persiske knude, sennehknuden, der dog ikke er anvendt til sennehtæpperne, som er knyttet med symmetriske ghiordesknuder.